L’IES Federica Montseny participa en el projecte Erasmus+ amb el seu treball “Vine, participa, aprén”
2025-07-24

Convençuts que la participació en Programes Europeus és necessària per a millorar tant la competència lingüística de l’alumnat i del professorat com la qualitat de l’educació, l’IES Federica Montseny de Burjassot ha participat en el projecte Erasmus+, a través de l’elaboració, per part del professorat, del projecte “Vine, participa, aprén”.

El citat projecte pretén, d’una banda, combatre l’absentisme i l’abandó escolar precoç de manera eficaç i desenvolupar metodologies didàctiques innovadores. Per a açò, el professorat rep la formació necessària per a combatre aquests problemes i es posarà en contacte amb professors d’altres països europeus amb els quals compartirà les seues experiències.

En segon lloc, l’IES Federica Montseny pertany a la Xarxa de Centres Plurilingües de la Conselleria d’Educació i, per açò, i com a centre pioner de docència en anglés i francés, el seu professorat continua formant-se en noves eines per a millorar la pràctica docent i el desenvolupament del plurilingüisme en el seu alumnat, segon dels aspectes claus del projecte.

Dins del projecte Erasmus+ dos alumnes del Cicle Superior de Mecatrònica Industrial han realitzat les seues pràctiques formatives en una empresa italiana completant així la seua formació, afavorint la seua adaptació a nous entorns de treball i millorant la seua inserció laboral, a més de ser una experiència personal enriquidora, tal com han assenyalat des del centre educatiu. Dos professors de l’IES han visitat l’empresa italiana i han pogut conéixer, de primera mà, el funcionament de la mateixa, establint així també contactes amb el teixit empresarial de la zona amb la finalitat d’afavorir la seua col·laboració en futurs projectes europeus amb el centre.

En el present curs escolar, i gràcies a l’aprovació d’un nou projecte Erasmus+ Educació Superior, “tres alumnes de l’IES tindran novament l’oportunitat de realitzar les seues pràctiques formatives a Europa i, una professora del centre, que actualment realitza un programa plurilingüe en anglés en el Cicle Superior de Dietètica i Nutrició, assistirà a un curs de formació sobre metodologia CLIC amb la finalitat de millorar la qualitat de la docència, desenvolupar les habilitats pràctiques d’aula per a ensenyar CLIL i intentar implementar els resultats de l’aprenentatge en la labor docent, objectiu últim de tots els programes europeus”.